**Deklarata e Komunitetit Rural në Kielce**15Shtator 2022

Ne, 350 pjesëmarrës nga 39 shtete evropiane, u takuam në Parlamentin e pestë Rural Evropian në Kielce, Poloni, nga data 12-15 Shtator 2022, duke mbledhur njerëz nga zona rurale, përfaqësues të organizatave të shoqërisë civile, kërkues, sipërmarrës, qeveri kombëtare dhe institucione të Bashkimit Evropian.

Ne absolutisht që e njohim dhe kuptojmë urgjencën e situatës aktuale dhe sfidat madhore me të cilat po përballet Europa së fundmi - lufta, inflacioni, kriza e energjisë, klima dhe biodiversiteti, thatësira dhe zjarret, ushqimi dhe siguria, mungesa e solidaritetit, ndryshimet e krijuara nga pandemia dhe ndryshimet e tjera politike ekonomike, mjedisore dhe sociale kanë ndikuar komunitetin tonë.

Duke u mbështetur në Parlamentet Kombëtare Rurale dhe në evenimente të tjera të organizuara nga partnerët tanë kombëtar dhe evropian, diskutimi në Kielce, rezultoi në një thirrje drejtuar qytetarëve dhe politikë bërësve në të gjitha nivelet për të mobilizuar burimet dhe njerëzit, për të siguruar që politikat dhe programet të jenë koherente dhe në mbrojtje të zonave rurale. Ne jemi të gatshëm të marrim përgjegjësi dhe t'u bëjmë thirrje bashkëqytetarëve dhe politikë bërësve të ndihmojnë në krijimin e komuniteteve të qëndrueshme rurale.

**Rezilienca ndaj krizave**

1. Komunitetet rurale luajnë një rol shumë të rëndësishëm në qëndrueshmërinë tonë ndaj shumë sfidave me të cilat përballemi sot, siç edhe u tregua gjatë pandemisë. Diversiteti rural, burimet dhe rezilienca janë me vlerë kritike për shoqërinë. Aktorët lokal janë përgjegjës për cilësinë e angazhimit në komunitetet e tyre. Shumë zona rurale përfshijnë zgjidhje unike lokale brenda shoqërisë civile, grupeve lokale të veprimit, këshillave të fshatrave, strategjive të fshatit dhe të tjera. Aktivitetet që promovojnë mirëqënien sociale, që mundësojnë bashkëpunimin, edukimin, mbështetjen për drejtuesit e komunitetit dhe ndërtuesit e besimit janë aspekte kyçe, përveç mbështetjes ekonomike, për të ulur tensionet sociale midis grupeve dhe opinioneve të ndryshme. Qëndrueshmëria rurale gjithashtu varet nga mbështetja për shërbime kritike lokale, zhvillim infrastrukturor dhe ekonomik, për të rinjtë, pakicat dhe migrantët.
2. Në njohje të këtij roli kritik, mbështetja për komunitetet rurale kërkon një theksim më të madh, integrim dhe konsolidim. Objektivat e vizionit dhe vullneti i mire duhet të reflektohen në axhendën rurale në nivel kombëtar dhe europian duke i kushtuar financimin e duhur dhe duke përfshirë zhvillimin rural brenda kornizës më të gjerë politike. Ristrukturimi i lidhjeve të sektorit publik do të jetë kritik për një qasje më të integruar dhe strategjike. Bashkëpunimi ndërmjet të gjithë atyre që janë përgjegjës për zonat rurale në nivel evropian, kombëtar dhe rajonal është jetik. Një qasje gjithëpërfshirëse dhe e integruar duhet të përfshijë të gjitha fushat dhe nivelet e politikave për të pasqyruar realitetin rural.

**Siguria dhe solidariteti**

1. Barazia, të drejtat e njeriut dhe solidariteti janë vlera themelore për të siguruar një të ardhme të sigurt në përballje me sfidat globale. Këto duhet të jenë bazat kryesore për politikat dhe veprimet ndërsa shkojmë përpara, me implikime të mëdha se si ne i organizojmë shoqëritë dhe demokracitë tona.
2. Praktikat ekzistuese të demokracisë po përjetojnë sfida dhe do të kërkojnë shqyrtim dhe forcim për të gjitha nivelet për të siguruar gjithëpërfshirje, përfaqësim dhe qëndrueshmëri. Demokracia pjesëmarrëse dhe ngritja e kapaciteteve të kompetencave qytetare duhet të zgjerohen për të përfshirë përfaqësimin individual dhe forma të reja të dixhitalizimit. Mbështetja e disponueshme për komunitetet brenda programeve të ndryshme nuk duhet të cënohet nga burokracia, korniza të ngurta apo mosbesimi, në nivel kombëtar ose evropian. Duhet të vendosen procedura të bazuara në rezultate, të thjeshtëzuara dhe të kuptueshme, të cilat vërtetojnë njohuritë, praktikat ekzistuese dhe punën vullnetare të njerëzve.
3. Financimi i zhvillimit rural dhe i komuniteteve rurale duhet të prezantojë realitetin rural prandaj ai kërkon të forcohet dhe zgjerohet për të rritur aksesin lokal dhe kontrollin mbi fondet. Ky është rasti në programet e BE dhe në nivel kombëtar. Korniza e BE për periudhën 2028-2034 duhet të përfshijë një qasje vërtet holistike dhe programme të drejtpërdrejta për zhvillim rural, gjithashtu si pjesë e Politikës së Kohezionit. Programet duhet të vendosen në baza të decentralizuara, përmes partneriteteve lokale, në mënyrë që mbështetja financiare t'i përgjigjet më së miri nevojave dhe sfidave. Zhvillimi lokal i udhëhequr nga komuniteti duhet të jetë i detyrueshëm në të gjitha shtetet anëtare, duke përfshirë të gjitha fondet strukturore dhe investuese evropiane.
4. Ne mbështesim zgjidhjen paqësore të konflikteve. Megjithatë, të gjitha nivelet e qeverive, komuniteteve dhe individëve duhet të jenë të vetëdijshëm për rëndësinë e gatishmërisë dhe ndërtimin e reziliencës p.sh. në formën e njohurive, gatishmërisë për sigurinë ushqimore, rezervat e energjisë dhe karburantit si dhe sigurimin e aksesit në informacione të besueshme.
5. Sfidat më të rëndësishme, afatgjata dhe gjithëpërfshirëse me të cilat përballemi tani rrjedhin nga mjedisi natyror në të cilin duhet të jetojmë të gjithë dhe mbi të cilin kemi ndikim të rëndësishëm. Kjo manifestohet me ndryshime klimatike dhe humbjen e biodiversitetit. Nuk mund të presim më për t'u përballur me këto sfida. Ne u bëjmë thirrje të gjitha niveleve, individëve, organizatave dhe qeverive që të ndërmarrin veprime të shpejta dhe domethënëse.
6. Energjia është thelbësore për shoqërinë moderne dhe lëvizja drejt karbonit zero duhet të përshpejtohet. Zonat rurale ofrojnë vendin dhe burimet e shumë llojeve të sistemeve të energjisë së rinovueshme, nga të cilat ne mund të përfitojmë, dhe banorët vendas duhet të kenë kontroll dhe të jenë në gjendje të përfitojnë prej tyre.
7. Përfundimisht, ne nuk mund të vazhdojmë paradigmën ekonomike të rritjes së pakufizuar, e cila na solli në situatën e brishtë në të cilën ndodhemi sot. Ne të gjithë duhet të përshpejtojmë procesin për të arritur një sistem ekonomik që shtrihet përtej rritjes drejt një modeli zhvillimi të qëndrueshëm.

*Për më tepër informacion:* ***erp2022.eu | www.europeanruralparliament.com****Kontakt:* ***info@erp2022.eu***